**D ô v o d o v á s p r á v a**

1. **Všeobecná časť**

Návrh zákona, ktorým sa mení a dopĺňa zákon ktorým sa dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov, predkladajú na rokovanie Národnej rady Slovenskej republiky poslanci Národnej rady Slovenskej republiky Peter Stachura a František Majerský.

Cieľom návrhu zákona je možnosť, aby si občan mohol overiť prostredníctvom portálu Úradu pre dohľad nad zdravotnou starostlivosťou informáciu, či zdravotnícky pracovník má platnú registráciu a teda, či ho ošetruje osoba s príslušnou kvalifikáciou na výkon danej činnosti.

Úrad pre dohľad nad zdravotnou starostlivosťou má vybudované technické riešenie a požadované informácie s prihliadnutím na ustanovenie § 20 ods. 1 písm. t) bodu 3 zákona č. 581/2004 Z. z. o zdravotných poisťovniach dohľad nad zdravotnou starostlivosťou a o zmene a doplnení niektorých zákonov sprístupňuje, avšak len poskytovateľom zdravotnej starostlivosti.

Cieľom navrhovanej úpravy je tak rozšírenie okruhu osôb, ktoré by si mohli overiť registráciu zdravotníckeho pracovníka i na širokú verejnosť.

Návrh zákona nepredpokladá žiadny vplyv na rozpočet verejnej správy, keďže riešenie je využívané a len sa sprístupní širokej verejnosti, rovnako nemá vplyv na sociálnu oblasť, podnikateľské prostredie, životné prostredie,  na manželstvo, rodičovstvo a rodinu.

Má pozitívny vplyv, bez finančných dopadov na informatizáciu a služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

1. **Osobitná časť**

**K čl. I. bodu 1:**

Úrad pre dohľad nad zdravotnou starostlivosťou prideľuje kódy zdravotníckym pracovníkom na základe licencie, ktorú vydáva príslušná komora, a ktorá oprávňuje zdravotníckeho pracovníka vykonávať zdravotnícke povolanie na základe jeho získanej odbornej spôsobilosti. Za účelom ochrany zdravia občanov je potrebné umožniť verejnosti overiť v registri úradu informáciu, či fyzická osoba, ktorá poskytuje zdravotnú starostlivosť, má pridelený kód zdravotníckeho pracovníka.

**K čl. II**

Navrhuje sa účinnosť zákona k 1. júlu 2024